এক সপ্তাহের মধ্যে অন্ধ্রপ্রদেশে ফের মন্দিরে চুরি। অন্ধ্রপ্রদেশের পূর্ব গোদাবরী জেলার রামচন্দ্রপুরমের অগস্ত‌্যেশ্বর স্বামী মন্দিরের পর এ বার তিরুপতির শ্রী গোবিন্দরাজস্বামী মন্দির। তিনটি সোনার মুকুট চুরি গেল অন্ধ্রপ্রদেশের তিরুপতির শ্রী গোবিন্দরাজস্বামী মন্দির থেকে। এটি তিরুপতির অন্যতম বড়-বিখ্যাত মন্দির এলাকা। মন্দিরের তরফে জানানো হয়েছে,  মুকুট তিনটি মালায়াপ্পা, শ্রীদেবী এবং ভূদেবীর। তিনটি মুকুটের ওজন ১৩০০ গ্রামের মতো। এর মধ্যে সব থেকে বেশি ওজন মালায়াপ্পার মুকুটটি। সেটির ওজন ৫২৮ গ্রাম। মন্দির কর্তৃপক্ষের দাবি, মুকুটগুলিতে বহু মূল্যবান পাথর লাগানো ছিল। পাথর এবং সোনার লোভেই মুকুটগুলি চুরি করা হয়েছে বলে পুলেশের অনুমান। পুলিশ সূত্রে খবর, এ দিনই রামচন্দ্রপুরমের অগস্ত্যেশ্বর স্বামী মন্দিরের চুরির ঘটনায় ১৫ জনকে গ্রেফতার করেছে পুলিশ। প্রায় ৪০০ বছরের পুরনো অগস্ত্যেশ্বর স্বামীর এই মন্দির। মন্দিরের সামনেই ছিল গ্রানাইট পাথরের তৈরি ষাঁড়ের মূর্তি। গুজব ছড়িয়েছিল যে, মন্দিরে প্রচুর হিরে লুকনো আছে। আর ওই হিরে রয়েছে ‘নন্দী’র মূর্তির ভিতরে। সেই লোভেই মূর্তিটি তুলে নিয়ে যায় চোরেরা।